### NN 34/2025 (27.2.2025.), Odluka o općinskim porezima Općine Gračišće

Općina Gračišće

412

Na temelju članka 42. stavka 1. Zakona o lokalnim porezima (»Narodne novine«, broj 115/16, 101/17, 114/22, 114/23 i 152/24) i članka 30. Statuta Općine Gračišće (»Službene novine Grada Pazina«, broj 11/22), Općinsko vijeće Općine Gračišće, na sjednici održanoj 19. veljače 2025. godine, donijelo je

ODLUKU

O OPĆINSKIM POREZIMA OPĆINE GRAČIŠĆE

I. OPĆE ODREDBE

Članak 1.

Ovom se Odlukom utvrđuju vrste lokalnih poreza, stopa i visina poreza na potrošnju, visina poreza na nekretnine te nadležno tijelo za obračun i naplatu lokalnih poreza koji pripadaju Općini Gračišće u skladu sa Zakonom o lokalnim porezima (u daljnjem tekstu: Zakon).

Članak 2.

Pojedini pojmovi u smislu ove Odluke imaju značenja koja su definirana Zakonom.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski rod.

II. VRSTE POREZA

Članak 3.

Općini Gračišće pripadaju sljedeći porezi:

1. porez na potrošnju i

2. porez na nekretnine.

1. Porez na potrošnju

Članak 4.

Porez na potrošnju plaća se po stopi od 3 %.

Članak 5.

Utvrđenu obvezu poreza na potrošnju iskazanu na obrascu PP-MI-PO, koji je sastavni dio Zakona o lokalnim porezima, predaje se Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda.

Poslove u vezi s utvrđivanjem i naplatom poreza na potrošnju obavlja Istarska županija, Upravni odjel za proračun i financije, Odsjek za utvrđivanje i naplatu poreza i vlastitih prihoda, te joj za obavljanje ovih poslova pripada naknada u iznosu od 5 % od ukupno naplaćenih prihoda.

Istarska županija, Upravni odjel za proračun i financije, Odsjek za utvrđivanje i naplatu poreza i vlastitih prihoda dužna je do 15. dana u mjesecu za prethodni mjesec Općini Gračišće dostaviti izvješće o utvrđenim i naplaćenim porezima.

2. Porez na nekretnine

Članak 6.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez, odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

Članak 7.

Nekretninom se smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Članak 8.

Za potrebe utvrđivanja poreza na nekretnine na području Općine Gračišće, Porezna uprava i porezno tijelo dužni su razmjenjivati podatke o nekretnini i poreznom obvezniku.

Porezna uprava, sukladno Zakonu, omogućit će poreznom tijelu dohvat podataka iz Evidencije OIB i Evidencije prometa nekretnina Informacijskog sustava Porezne uprave te ostale podatke koji mogu utjecati na utvrđivanje poreza na nekretnine.

Članak 9.

Porez na nekretnine plaća se godišnje u iznosu od 1,33 eura/m2 korisne površine nekretnine, na cijelom području Općine Gračišće.

Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Porez na nekretnine plaća se u roku od 15 dana od dana dostave rješenja o utvrđivanju poreza.

Članak 10.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

Članak 11.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Od obveze plaćanja poreza na nekretnine mogu se osloboditi socijalno ugroženi građani odnosno korisnici zajamčene minimalne novčane naknade.

Radi dokazivanja prava na oslobađanje od plaćanja poreza na nekretnine, porezni obveznik dužan je dostaviti isprave koje dokazuju status korisnika zajamčene minimalne naknade, te po potrebi i druge dokaze kojim će ostvariti pravo na oslobađanje od plaćanja.

Porezni obveznik dužan je na poziv poreznog tijela dokazati da se radi o nekretnini koja služi za stalno stanovanje.

Prijava prebivališta na nekretnini ne smatra se dokazom stalnog stanovanja.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu ove Odluke utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

Članak 12.

Poslove u vezi s utvrđivanjem i naplatom poreza na nekretnine obavlja Istarska županija, Upravni odjel za proračun i financije, Odsjek za utvrđivanje i naplatu poreza i vlastitih prihoda, te joj za obavljanje ovih poslova pripada naknada u iznosu od 5 % od ukupno naplaćenih prihoda.

III. PROVEDBENE ODREDBE

Članak 13.

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza iz članka 3. točke 1. i 2. ove Odluke obavljat će Upravni odjel za proračun i financije Istarske županije, Odsjek za utvrđivanje i naplatu poreza i vlastitih prihoda.

Članak 14.

Porezni obveznik dužan je Istarskoj županiji dostaviti dokaz o svakoj promjeni koja utječe na utvrđivanje porezne obveze iz članka 3. točke 1. i 2., u roku od 15 dana od nastale promjene.

Članak 15.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu koja pripada Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda obračuna i uplati u Proračun Istarske županije, i to do zadnjeg dana u mjesecu za protekli mjesec.

Članak 16.

Za utvrđivanje poreza, naplatu, žalbe, obnovu postupka, zastaru, ovršni i prekršajni postupak, kao i sve ostale postupovne radnje primjenjuju se odredbe Zakona o porezu na dohodak, Općeg poreznog zakona i Zakona o lokalnim porezima.

III. PRIJELAZNE I ZAVRŠNE ODREDBE

Članak 17.

Postupci utvrđivanja poreza započeti po odredbama Odluke o općinskim porezima Općine Gračišće (»Službene novine Grada Pazina«, broj 47/23), koji nisu dovršeni do stupnja na snagu ove Odluke, dovršit će se prema odredbama Odluke o općinskim porezima Općine Gračišće (»Službene novine Grada Pazina«, broj 47/23).

Članak 18.

Danom stupanja na snagu ove Odluke prestaje važiti Odluka o općinskim porezima (»Službene novine Grada Pazina«, broj 47/23).

Članak 19.

Ova Odluka objavit će se u »Narodnim novinama« i »Službenim novinama Grada Pazina« i Općina Cerovlje, Gračišće, Karojba, Lupoglav i Sv. Petar u Šumi, a stupa na snagu 1. ožujka 2025. godine.

Klasa: 410-01/25-01/01
 Urbroj: 2163-17-02-02-25-6
 Gračišće, 19. veljače 2025.

OPĆINSKO VIJEĆE OPĆINE GRAČIŠĆE

Predsjednik
 Općinskog vijeća Općine Gračišće
 Silvio Milotić, v. r.